ศาลฎีกาสั่ง 13 พันธมิตรระห่ำชดใช้ AOT อ่วม 522 ลบ. กรณีปิดสนามบินปี 51!
ศาลฎีกาสั่ง 13 แกนนำพันธมิตรระห่ำชดใช้ AOT อ่วม 522 ลบ. กรณีปิดสนามบินดอนเมือง-สุวรรณภูมิเมื่อปี 51 พร้อมจับตาศาลอาญานัดสืบคดี มี.ค.61
21 ก.ย. 2560

ผู้สื่อข่าวรายงานว่า วันนี้ (21 ก.ย.) เมื่อเวลา 13.30 น. ณ ศาลแพ่ง ถ.รัชดาภิเษก ศาลนัดอ่านคำสั่งศาลฎีกา ในคดีที่ พล.ต.จำลอง ศรีเมือง พร้อมด้วยแกนนำพันธมิตรประชาชนเพื่อประชาธิปไตย (พธม.) รวม 13 ราย ยื่นขออนุญาตฎีกาคดีที่ศาลอุทธรณ์มีคำพิพากษาสั่งให้แกนนำทั้ง 13 ราย ร่วมกันชดใช้ค่าเสียหายให้แก่ บริษัท ท่าอากาศยานไทย จำกัด (มหาชน) หรือ ทอท. หรือ AOT เป็นเงินจำนวน 522,160,947.31 บาท พร้อมดอกเบี้ยร้อยละ 7.5 ต่อปี นับแต่วันที่ 3 ธันวาคม 2551 เป็นต้นไปจนกว่าจะชำระเสร็จ จากกรณีร่วมกันปิดสนามบินดอนเมืองและสนามบินสุวรรณภูมิ เมื่อปี 2551
โดยศาลอ่านคำพิพากษาศาลฎีกาในเวลา 14.45 น. และพิจารณาเห็นว่า ที่ศาลชั้นต้นและศาลอุทธรณ์ พิจารณายกคำร้องขอจำเลยมานั้นชอบแล้วตามประมวลวิธีพิจารณาความแพ่ง
ขณะที่วันนี้ นายสมเกียรติ พงษ์ไพบูลย์ แกนนำ พธม., นายไชยวัฒน์ สินสุวงษ์แนวร่วม พธม. และนายอมร อมรรัตนนานนท์ แนวร่วม พธม. จำเลยร่วมอีกคนก็มาฟังคำพิพากษาด้วย
ทั้งนี้คดีแพ่งดังกล่าว ศาลชั้นต้นและศาลอุทธรณ์มีคำพิพากษายืนให้ 13 แกนนำ พธม.ร่วมกันชดใช้ค่าเสียหายกว่า 522 ล้านบาท ซึ่งช่วงที่จะยื่นฎีกาปรากฏว่าทนายความฝ่ายแกนนำ พธม. ดำเนินการไม่ทันเวลา 30 วัน
โดยเมื่อทนายความ พยายามยื่นคำร้องขอขยายเวลาฎีกาซึ่งอ้างเหตุสุดวิสัยการปิดหมายแจ้งคดี ต่อศาลแพ่ง ที่เป็นศาลชั้นต้นปรากฏว่าศาลยกคำร้อง ซึ่งศาลอุทธรณ์ก็มีคำสั่งเมื่อวันที่ 11 พฤษภาคม 2559 เช่นเดียวกันเห็นว่าศาลชั้นต้นดำเนินกระบวนพิจารณาอ่านคำพิพากษาศาลอุทธรณ์ในคดีร่วมกันปิดสนามบินโดยชอบแล้ว โดยเมื่อศาลฎีกายกคำร้องขอขยายเวลาฎีกาของจำเลยแล้วผลแห่งคดีถึงที่สุดตามคำพิพากษาศาลอุทธรณ์ให้ชดใช้
ส่วนคดีอาญาปิดสนามบินดอนเมืองและสุวรรณภูมิ ที่อัยการ เป็นโจทก์ ยื่นฟ้อง พล.ต.จำลอง , นายสนธิ และแกนนำ พธม. กับผู้ชุมนุม รวม 98 รายต่อศาลอาญานั้น คดีอยู่ระหว่างการสืบพยานโจทก์ โดยรอสืบพยานอีกครั้งเดือน มีนาคม 2561
อนึ่ง แกนนำพันธมิตรทั้ง 13 ราย ประกอบด้วย 1. พล.ต. จำลอง ศรีเมือง 2. นายสนธิ ลิ้มทองกุล 3. นายพิภพ ธงไชย 4. นายสุริยะใส กตะศิลา 5. นายสมศักดิ์ โกศัยสุข 6. นายไชยวัฒน์ สินสุวงศ์ 7. นายสมเกียรติ พงษ์ไพบูลย์ 8. นายอมร อมรรัตนานนท์ 9. นายศรัณยู วงษ์กระจ่าง 10. นายสำราญ รอดเพชร 11. นายศิริชัย ไม้งาม 12. นางมาลีรัตน์ แก้วก่า และ 13. นายเทิดภูมิ ใจดี